Συναγερμός έχει σημάνει στην ΕΛΑΣ για τον εντοπισμό του Χριστόδουλου Ξηρού, ο οποίος δεν εμφανίστηκε τη Δευτέρα στο Αστυνομικό Τμήμα Νέας Καλλικράτειας Χαλκιδικής για να δώσει το παρών στο πλαίσιο 9ήμερης άδειας που είχε λάβει με την ευκαιρία των εορτών.

Όπως μετέδωσαν τηλεοπτικοί σταθμοί, ο Χριστόδουλος Ξηρός, ο οποίος κρατείτο στις φυλακές Κορυδαλλού, βρισκόταν σε άδεια από την 1η Ιανουαρίου και έπρεπε να παρουσιάζεται καθημερινά στο αστυνομικό τμήμα. Ενώ τις προηγούμενες ημέρες εμφανιζόταν κανονικά, τη Δευτέρα μέχρι τα μεσάνυχτα δεν είχε δώσει το παρών και αναζητείται.

Σύμφωνα με πληροφορίες, τους τελευταίους 15 μήνες ο Ξηρός είχε πάρει επτά άδειες.

Για πολιτική απόφαση, συνεπή με την μέχρι τώρα δράση του, έκανε λόγο ο δικηγόρος του Ξηρού, Φραγκίσκος Ραγκούσης, σε δηλώσεις του στον τηλεοπτικό σταθμό ΣΚΑΙ. «Μπόρεσε και ξέφυγε όπως κάθε επαναστάτης πρέπει να κάνει», είπε μεταξύ άλλων. Διευκρίνισε ακόμη ότι δεν είχε επικοινωνία με τον πελάτη του και πως ποτέ δεν τού είχε εξωτερικεύσει τέτοιες θέσεις.

Στο θέμα αναφέρθηκε και ο κυβερνητικός εκπρόσωπος Σίμος Κεδίκογλου μιλώντας στον ίδιο σταθμό. Δήλωσε βέβαιος ότι η κινητοποίηση των αστυνομικών αρχών θα φέρει αποτέλεσμα, ωστόσο τόνισε ότι «αυτά δεν πρέπει να συμβαίνουν». Χαρακτήρισε ακόμη ανατριχιαστική τη δήλωση του δικηγόρου του Χριστόδουλου Ξηρού και υπογράμμισε ότι αποδεικνύεται πως οι καταδικασμένοι τρομοκράτες δεν πρέπει να αντιμετωπίζονται ως απλοί κρατούμενοι.

«Δεν αντιλαμβάνομαι πώς είναι δυνατόν να παίρνουν άδειες από τις φυλακές», σχολίασε από την πλευρά του ο υπουργός Διοικητικής Μεταρρύθμισης Κυριάκος Μητσοτάκης, σε δηλώσεις του στην τηλεόραση του ΣΚΑΙ, συμπληρώνοντας ότι «χρειάζεται άμεση αναθεώρηση του σχετικού πλαισίου».

Επίσης, ο κ. Μητσοτάκης δήλωσε ότι έχει εμπιστοσύνη στην ΕΛΑΣ. «Πολύ σύντομα θα εντοπίσει τον κ. Ξηρό και θα επιστρέψει εκεί όπου ενδεχομένως δεν θα έπρεπε ποτέ να είχε φύγει», συνέχισε.

Χρυσή Αυγή: Να παραιτηθούν οι ανίκανοι και επικίνδυνοι Δένδιας - Αθανασίου

Την παραίτηση των υπουργών Δημόσιας Τάξης και Δικαιοσύνης ζητεί η Χρυσή Αυγή, χαρακτηρίζοντάς τους ανίκανους και επικίνδυνους.

«Η Ν.Δ. είναι η απόλυτη μήτρα της τρομοκρατίας: άφησε 30 επικίνδυνους τρομοκράτες να κυκλοφορούν ελεύθεροι και να σκοτώνουν (από τον Μαζιώτη και τον Ασπιώτη μέχρι τον Χριστόδουλο Ξηρό)», αναφέρεται σε σχετική ανακοίνωση.

«Να παραιτηθούν επιτέλους οι επικίνδυνοι, ανεύθυνοι και ανίκανοι υπουργοί Δένδιας και Αθανασίου, προτού η ανυπαρξία τους προκαλέσει και άλλα αθώα θύματα», συμπληρώνει η Χρυσή Αυγή.

«Υπενθυμίζουμε ότι τα πολιτικά ανδρείκελα της Ν.Δ., που δίνουν άδειες σε δολοφόνους τρομοκράτες, απαγορεύουν στους παράνομα κρατούμενους βουλευτές της Χρυσής Αυγής να μεταβούν στην Βουλή κατά τις κρίσιμες για την πατρίδα μας ψηφοφορίες», προστίθεται στην ανακοίνωση.